**Tak for ordet**. Mit navn er Mikael Bak. Jeg er direktør for Dansk Aktionærforening, de private investorers interesseorganisation.

Lad mig først og fremmest takke ledelsen for beretningen, og ikke mindst sende en stor tak til alle de dygtige og loyale medarbejdere, som hver dag året rundt knokler for bryggeriet og for aktionærerne. Det er værdsat. Det samme er den opbakning, som de private aktionærer – også her lokalet – har vist til Harboe gennem årerne.

I Dansk Aktionærforening har vi et grundlæggende princip om, at vi arbejder for at sikre alle de private investorer det, som vi kalder en GOD investering. Og med GOD forstår vi en investering i et selskab, som opfylder tre elementære krav til et godt børsnoteret selskab.

Det handler om

1. Gennemsigthed
2. Ordentlighed
3. Dygtighed

Til sammen GOD = GOD. Uanset om kursen går op eller ned, så kan vi ikke bede om mere.

Lad mig her i dag give mine kommentarer og stille mine spørgsmål ud fra netop disse tre kriterier:

1. Gennemsigthed.   
   Vi anerkender og vil gerne rose selskabet for den rejse, som man har sat sig ud på med valget af ny og mere uafhængig bestyrelsesformand på sidste års generalforsamling.

Vi respekterer, at der er en hovedaktionær, selvfølgelig gør vi det, samtidig ønsker vi os dog altid en god gennemsigthed for, at vi som aktionærer, både store og små, har de samme interesser og at alle handler og aftaler med aktionærer og ejere er dokumenteret og på arms længde vilkår. Jeg vil gerne høre den nye bestyrelsesformand om, hvordan I i bestyrelsen arbejder med at sikre fuld gennemsigtighed? Og om bestyrelsesformanden ser områder, hvor der fortsat kan og skal arbejdes for at styrke kommunikationen fra selskabet til markedet generelt, og til os, mindretalsaktionærerne?

1. Ordentlighed.   
   Som medspillere til selskabet, og medejere ikke mindst, så er det netop på generalforsamlingen, at vi skal tage debatten om, hvilke værdier vi ønsker selskabet drevet under. Vi værdsætter den bæredygtigheds-rapportering bryggeriet har, og det samme gælder de engagement man viser i lokalsamfundet. Det betragter vi også som ordentlighed. Samtidig er ordentlighed også, at alle aktionærer behandles lige, og at der ikke er forskel på om man er hovedaktionær eller privat mindretals aktionær, når det kommer til aftaler med selskabet og andre mulige fordele. Som nyligt tiltrådt bestyrelsesformand vil jeg gerne høre, om hvordan bestyrelsen arbejder med at sikre arms-længde og lighed for alle aktionærer. I den sammenhæng har jeg forstået, at der er forslag fremme om at annullere selskabets egne aktier, samt at sikre bemyndigelse til at købe egne aktier tilbage. Jeg hører også meget gerne formandens forklaring på (nu eller senere), at dette er i alle investorernes interesser, og hvorledes dette kan styrke ikke blot selskabet, men også den fremtidige kursudvikling?
2. Dygtighed. (det sidste punkt)

Det vigtigste punkt for afkastet på vores aktier er selvsagt, at vi har en dygtig ledelse – og en medarbejderstab - der kan få forrest og skabe vækst i forretningen og i aktiekursen. Og netop her har vi jo set gode takter – ikke blot på kursen, der har været helt oppe på 260 i efteråret 202 – men også nye tiltag og positioneringer for bryggeriet, der kan bringe vækst og udvikling. Desværre er aktiekursen faldet noget tilbage, og det kan virke som om, at planerne for at flytte bryggeriet til næste niveau også kursmæssigt er svære at følge. Det får mig til at stille ledelsen følgende spørgsmål:

* Jeg er sikker på, at en del aktionærer tror og håber på, at Harboe kan lave, hvad man populært sagt kunne kalde en ”Royal Unibrew”, dvs. at få skabt en stærk vækst og fortælling, der kan mangedoble kursen. Men det kommer ikke af sig selv, og det kræver både mod og dygtighed - at flytte sig til en markant bedre indtjening og positionering kræver en stærk og langsigtet plan. Mit spørgsmål går på, i hvor høj grad man fortsat fra Harboes side er indstillet på at investere, og gå på kompromis med overskuddet for at sikre, at man for alvor flytter og vækster bryggeriets position, fx med flere nye produkter, brands eller måske endda opkøb? Og hvor mange år vurderer I, at vi skal se frem før end transformationen er fuldendt – I nævner selv 2028/29, men er det måske mere realistisk at se frem mod 2030?

-o0o-

(Lad mig så lige slutte med en lille fortælling fra egne rækker, nemlig at vi to gange i Dansk Aktionærforening har lavet web-tv programmer om danske bryggeriaktier. Her har vi blindsmagt øllet fra danske bryggeriaktier, inkl. Harboe. Og begge gange har Harboe faktisk vundet blindsmagningen af bedste juleøl og senest i påsken 2025, påskeølen. Vi kårer dog ikke kun bedste smag, men også bedste potentiale i aktien, og her kan jeg fortælle, at at ikke Harboe løb med titlen i år. Men vi håber på at det kan ske i det nye år.

Jeg ser frem til ledelsens svar, og vil på de private investorers vegne ønske selskabet og ledelsen det bedste i året der kommer.

Tak for ordet.